钦定古今图书集成/明伦汇编/宫闱典/第049卷 > 武宗孟才人
## 钦定古今图书集成/明伦汇编/宫闱典/第049卷 > 武宗孟才人

按《剧谈录》：孟才人善歌，有宠于武宗皇帝，嫔御之中
莫与为比。一旦龙体不豫，召而问曰：“我若不讳，汝将
何之？”对曰：“以微眇之身，受君王之宠，若陛下万岁之
后，无复生焉。”是日俾于御榻前歌《河满子》一曲，声调凄切，闻者莫不涕零。及宫中晏驾，哀恸数日而殒。禁
掖近臣，以小棺殡于殿侧。山陵之际，梓宫重莫能举，
识者曰：“得非候才人乎？”于是舆榇以殉，遂窆于端陵
之侧。是岁，攻文之士，或为赋题，或为诗目，以为冯媛、
班姬，无以过也。所知者张祐有诗云：“偶因清唱咏歌
频，奏入宫中二十春。却为一声《河满子》，下泉须吊孟
才人。”